Pentru scurt timp, inima orașului s-a transformat în această seară într-o mare scenă, Piața Mare deservind unui număr impresionant de participanți la reproducerea unuia dintre cele mai importante momente ale Marii Uniri - 1 ianuarie 1919, primirea generalului francez Henri Berthelot la Sibiu, în cadrul turneului său de popularizare a ideii de România Mare.

Bucuroși de „oaspeți”, sibienii s-au adunat astăzi în număr mare în Piața Mare, pentru a-i întâmpina, la fel ca acum o sută de ani, pe Henri Berthelot și Iuliu Maniu, precum și pentru a urmări frumoasa paradă militară și cea a comunităților din jurul Sibiului.

„Ne-am pregătit vreo trei luni, încă de când am aflat că am fost ales să îl interpretez pe generalul Berthelot. Am citit despre el, am văzut filme...pentru rol cred că mă recomandă statura, ciocul, mustăcioara și probabil vocea. Să știți că sunt niște sentimente pe care nu poți să le descrii în cuvinte. Nu credeam că o să ajung să am un rol atât de important în comunitatea noastră. Sunt foarte mulțumit de ceea ce am reușit să fac astăzi pentru Sibiu, deși emoțiile au fost foarte mari”, povestește Bogdan Roman Gheorghe, de la Junii Sibiului, cel care l-a interpretat pe generalul francez.

După discursurile celor doi mari reprezentanți ai momentului 1 ianuarie 1919 la Sibiu, cu mândrie, 300 de studenți, actori și colonei în retragere au îmbrăcat tot atâtea costume realizate individual pentru ei.

„A fost un moment deosebit. Pentru mine, ca militar de carieră, a fost ca o continuare sau mai bine zis o întoarcere în timp și sunt bucuros să port uniforma de acum o sută de ani. Am purtat-o cu mândrie și pe cea din zilele noastre. E înălțător ce se întâmplă aici și e mare lucru să vezi că tinerii vin să se pozeze cu Armata Română. Uniforma mea este special creată ca să reprezinte un colonel de artilerie din acea vreme și nu am cuvinte pentru sentimentele pe care mi le trezește acest lucru”, spune Mihail Burlă, colonel în rezervă. „După o sută de ani, cred că pentru oricine este emoționant să îmbrace o asemenea uniformă a Armatei Române. Eu interpretez un locotenent-colonel de artilerie. Este o ținută foarte frumoasă, specifică timpului de atunci, cu trăsături franțuzești. Rolul de azi l-am jucat o viață, așa că oricând pot să mă transpun din nou în el”, spune Petre Florișteanu, colonel în rezervă.

„Ne bucurăm că suntem cu tata aici și că sunt atât de mulți oameni care se bucură cu noi. E un moment excepțional, plin de încărcătură emoțională, mai ales pentru noi și pentru familia noastră”, spune un tânăr venit să își susțină tatăl, colonel în retragere și participant la paradă. „A fost un moment deosebit, plin de bucurie și emoții și ne bucurăm și noi pentru români. La mulți ani și unitate ne dorim în continuare”, a transmis un cuplu de coreeni, la finalul evenimentului.

Emoțiile nu au fost unilaterale. Sibienii - familii și prieteni ai participanților, dar și simpli curioși deopotrivă, au simțit bucuria Marii Uniri ca și cum s-ar fi întâmplat azi.

După încheierea momentelor solemne, menite să imite evenimentele de acum o sută de ani din Piața Mare, centrul orașului a trecut de la scenă de teatru la scenă destinată petrecăreților, cu două momente susținute de “Ansamblul Folcloric Cindrelul – Junii Sibiului” și Corul Național de Cameră “Madrigal – Marin Constantin”. A urmat o sesiune de video-mapping pe fațada Bisericii romano-catolice, iar seara s-a încheiat cu un DJ Party.